Едуардо Каранса
Сонет с уговорка

Превод от испански: Александър Муратов, Атанас Далчев, 1968

chitanka.info

Добре е всичко; злакът росен във лъката

и въздухът със диамантено свистене,

рисунките на клончетата разлюлени

и палмата високо горе в светлината.

Добре е всичко: на любимата косата,

с небе пътуващо водата устремена,

на любещите устни влажността червена

и в знамето напиращия роден вятър.

Добре е, че сънува сънища момчето,

че януари е, а синьо е небето

и розата разтваря крехки листовце.

Добре, че се живее и че се умира,

добре е слънцето, луната и всемира,

не е добре едничко моето сърце.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.